  Туспуктэм: Руслан Нуриахметов Майя Бывальцева Матысь уйн-нуналэ Удмуртиын куазь кӧс но кезьыт луоз, арня шорын вакчи дырлы шунытскылоз. Со сярысь улосвыл Гидрометцентрлэн пресс-службаез ивортӥз. Вирнуналэ, 23-тӥ шуркынмонэ, нуназе бере шор но лымшор ёросъёсын кӧня ке лымыяны кутскоз, тӧл секундскын 7-12 метрозь кужмоялоз. Элькунъя уйин -11…-16, нуназе -5…-10 градус луоз. 24-тӥ шуркынмонэ потон уе быдэс шаерын ӧжыт лымыялоз, лымшор ёросъёсын золгес. Нуназе куд-ог интыосын гинэ кӧня ке лымы усёз. Уйин -8..-13, уйпал ёросъёсын -15 градус, нуназе -6…-11 градус возиськоз. Тӧласькоз. Удмуртарняе, 25-тӥ шуркынмонэ, шӧдскымон лымыяны кулэ ӧвӧл. Уйин температура -12…-17 градусозь лэзькоз, уйпал ёросъёсын -19 градусозь вуоз. Нуназе -6…-11 градус луоз. Тӧл лапкомоз. Быдэс арнязэ сюресъёс вылын йӧвалег луоз. Тегъёс: куазь Гидрометцентр Удмуртия  